110 sarnaqäwi: Pablor yanapir Timoteo
APÓSTOL Pablompi chikäski uka waynax Timoteo satawa. Timoteox Listra markanwa jakasïna. Mamapax Eunice satänwa awichapasti Loida satarakïnwa.
Pablox Listra markarux kimsa kutiw sarxäna. Niya mä mara nayraw Pablompi Bernabeyampixa Diosat yatichasax Listra markar puripxäna, jichhax Pablox Silasampiw wasitat kutt’apxäna.
¿Pablox kamspachänsa Timoteor uk yattati? ‘¿Nanakampi chik sarañ munasmati?’ sasaw jiskt’äna. ‘Yaqha markanakan utjasir jaqinakaru yatiyiriw sarsna’ sasaw säna.
‘Jïsa sarañ muntwa, sarañäni’ sänwa Timoteoxa. Ukatwa, mä qhawqha urutxa familiapa jaytjawayasin Pablompi Silasampi chika sarxäna. Ukampis janïr saräwipat parlkasaxa, nayrax Pablox kunjamas sarnaqaskän uk uñjañäni. Damasco thakin Jesusax uñstkäna uka maratxa 17 maraw saraqxäna.
¡Amtañäni, Pabloxa, Jesusan arkirinakapar jan walinak lurañatakiw Damascor saraskäna, ukampis jupax Jesusan arkiripäxarakïnwa! Uka qhipatxa, Pablor jiwayañatakiw uñisirinakapax thaqhapxäna, ukampis arkir masinakapaw qhispiñ yanapt’apxäna. Mä jach’a canastatwa, uyu patnam markat anqar warkuqanipxäna.
Ukatxa, Antioquía markaruw Pablox yatiyir saräna. Ukanwa Jesusan arkirinakaparux cristianjam sutit uñt’xapxäna. Ukatxa yaqha markanakar yatiyir sarañataki khitatäpxänwa Pablompi Bernabeyampixa. Ukatwa Timoteox jakaskän uka Listra markarux puripxänxa.
Niya mä mara pasxäna, ukhawa Pablox wasitampi Listra markar payïr saräwipana kutt’äna. Kunapachatï Timoteox Pablompi Silasampi chika sarxäna ukhaxa, ¿kawkirus sarapxpachäna uk yattati? Mapa uñxatañäni, ukatwa sum yatiqañäni.
Nayraqatxa, jak’ankir Iconio markaruw sarapxäna, ukatxa Antioquía markaruw sarapxarakïna. Antioquiatxa Troas markaruw sarapxäna, ukat Filipos markaru, Tesalónica markaru ukat Berea markaruw sarapxarakïna. ¿Mapan Atenas markax kawkjankisa? Pablox ukanwa yatichäna. Ukatxa, mara chikataniw Corinto markankapxarakïna. Niy tukuyxasaxa Éfeso markaruw puripxarakïna. Ukatxa Cesarea markaruw jach’a botet kutt’xapxarakïna, ukat Pablox qurpachatäkan uka Antioquía markaruw makatapxarakïna.
Ukhamasti “suma yatiyäwinak” yatiyañ Pablor yanapt’asaxa, ukat machaq tamanak utt’ayañ yanapt’asaxa Timoteox wali jayanakpun saräna. Jilsxäta ukhaxa, ¿Timoteo waynat yatiqasirakïtati?
Hechos 9:19-30; 11:19-26; 13 jaljat 17 jaljakama; 18:1-22.
1. Roma; 2. Malta; 3. Berea; 4. Tesalónica; 5. Corinto; 6. Filipos; 7. Atenas; 8. Creta; 9. Troas; 10. Éfeso; 11. Mileto; 12. Colosas; 13. Antioquía; 14. Iconio; 15. Listra; 16. Chipre; 17. Antioquía; 18. Cesarea; 19. Jope; 20. Damasco; 21. Jerusalén; 22. Jach’a lamar quta (Mediterráneo)
Jiskt’äwinaka
- ¿Khitis akankaski uka waynaxa, kawkinsa jakasïna, mamapampi awichapampix kamsatäpxänsa?
- Jaya markanakar yatiyir nanakamp chik sarañ munasmati sasa Pablox jiskt’äna ukhaxa, ¿Timoteox kamsänsa?
- ¿Jesusan arkirinakaparux kawki markansa “cristiano” sutit uñt’atäxapxänxa?
- ¿Pablompi Silasampi Timoteompix kawki markanakarus sarapxäna Antioquiat qalltasaxa?
- ¿Kunjamsa Timoteox Pablor yanapt’äna, ukat jichha tiempox kunsa wayn tawaqunakax jiskt’asipxañapa?
Yaqha jiskt’äwinakampi
- Liyt’añamawa Hechos 9:19-30.
Pablox suma yatiyäwinak apasax uñisit sarnaqäna ukhaxa, ¿sum amuyasis sarnaqatapxa kunjamsa uñacht’ayäna? (Hech. 9:22-25, 29, 30; Mat. 10:16.)
- Liyt’añamawa Hechos 11:19-26.
Jehová Diosaw ch’amapampi yatiyäwxa irpaski, ¿ukxa kunjamsa Hechos 11:19-21, 26 qillqatax uñacht’ayi?
- Liyt’añamawa Hechos 13:13-16, 42-52.
Jesusan arkirinakaparux janiw uñisirinakapax ch’am apaqkänti, ¿ukxa kunjamsa Hechos 13:51, 52 qillqatax uñacht’ayi? (Mat. 10:14; Hech. 18:6; 1 Ped. 4:14.)
- Liyt’añamawa Hechos 14:1-6, 19-28.
Machaq jilat kullakanakar yanapt’añ tuqit sinti jan llakisiñatakixa, ¿kunjamsa ‘Jehová Diosaruw katuyapxäna’ uka arunakax ch’amañchistu? (Hech. 14:21-23; 20:32; Juan 6:44.)
- Liyt’añamawa Hechos 16:1-5.
Kuns luraskaksnawa ‘suma yatiyäwinak apañ laykuxa’, ¿kunjamsa uk sum qhanañchi Timoteon iyaw sasa circuncidasitapaxa? (Hech. 16:3; 1 Cor. 9:23; 1 Tes. 2:8.)
- Liyt’añamawa Hechos 18:1-11, 18-22.
Yatiyir sarktan ukhaxa Jesusax yanapt’askistuwa, ¿uka tuqit kamsis Hechos 18:9, 10 qillqatanxa, ukax kunjamsa jiwasar yanapt’istu? (Mat. 28:20.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn